C 342/82
SK
Úradný vestník Európskej únie
6.9.2022
Streda 16. februára 2022
7. domnieva sa, že rýchle a jednoznačné určenie priorít v súvislosti s vystúpením Spojeného kráľovstva z Únie, a najmä ochrana práv miliónov občanov EÚ v Spojenom kráľovstve a štátnych príslušníkov Spojeného kráľovstva v EÚ postihnutých vystúpením, osobitné okolnosti, ktorým čelí Írsko, a jednotné finančné vyrovnanie mali kľúčový význam pre štruktúrovanie postupu a stabilizáciu jeho dôsledkov v Únii; v priebehu rokovaní však bolo potrebné zaistiť väčšiu zrozumiteľnosť, pokiaľ ide o vymedzenie akýchkoľvek sporných otázok, ktoré môžu vyplynúť z uplatňovania dohody o vystúpení, najmä pokiaľ ide o úlohu Súdneho dvora EÚ;
8. domnieva sa, že jasné rozdelenie úloh medzi inštitúcie a bezprecedentný inkluzívny a transparentný prístup Komisie a jej hlavného vyjednávača, a to aj voči Európskemu parlamentu, boli rozhodujúce pre zachovanie súdržnosti a jednoty v rámci EÚ a medzi jej členskými štátmi, pre presadzovanie priorít a záujmov EÚ pri rokovaniach a pre zaisťovanie integrity právneho poriadku Únie;
9. oceňuje hlavných inštitucionálnych aktérov za to, že zaistili jednotu medzi 27 členskými štátmi, ako aj v rámci inštitúcií Únie a medzi nimi, pričom rešpektovali povahu vystúpenia ako procesu Únie;
10. domnieva sa, že záujmy Únie boli chránené vďaka strategickej organizácii a podmienenosti rôznych fáz postupu; pripomína najmä postupnosť rokovaní, ktoré sa začali dohodou o podmienkach vystúpenia, následne sa zamerali na riešenie pravidiel prechodného obdobia a nakoniec sa uzavrela dohoda o celkovom chápaní nového a úzkeho partnerstva medzi EÚ a Spojeným kráľovstvom na základe podstatného pokroku v rokovaniach o právach občanov, otázke Írska a Severného Írska, finančnom vyrovnaní a odôvodnenom a zmysluplnom uplatnení predĺženia obdobia uvedeného v článku 50 ods.
3 Zmluvy o EÚ;
11. oceňuje, že pri vyjednávaniach so Spojeným kráľovstvom mala prednosť otázka práv občanov, ktorá vzbudzuje a bude vzbudzovať vážne obavy, a že táto kapitola bola v rámci podmienok vystúpenia schválená ešte na začiatku rokovaní, keďže pôvodná verzia návrhu dohody o vystúpení z 19. marca 2018 obsahovala plne odsúhlasenú druhú časť o právach občanov vrátane priameho účinku jej ustanovení a o právomoci Súdneho dvora EÚ, pokiaľ ide o príslušné ustanovenia týkajúce sa práv občanov;
12. zdôrazňuje, že Únia od začiatku jasne určila, že osobitné okolnosti týkajúce sa ostrova Írsko a potreba chrániť Veľkopiatkovú dohodu a zmierniť účinky vystúpenia Spojeného kráľovstva na Írsko sú problémy Európskej únie ako celku;
13. domnieva sa, že časovo obmedzené prechodné obdobie s pokračujúcim uplatňovaním existujúcich regulačných, rozpočtových, dozorných a súdnych nástrojov a štruktúr EÚ, ako aj nástrojov a štruktúr EÚ v oblasti presadzovania práva po vystúpení bolo v záujme obidvoch strán a uľahčilo rokovanie o budúcom vzťahu a jeho premostenie do budúcnosti;
14. pripomína, že rámec budúceho vzťahu medzi EÚ a Spojeným kráľovstvom je stanovený v politickom vyhlásení pripojenom k dohode o vystúpení, ktoré obsahuje jasné ustanovenia prijaté oboma stranami v súvislosti so spoluprácou v oblasti zahraničnej politiky, bezpečnosti a obrany;
15. vyjadruje poľutovanie nad tým, že právne nezáväzný charakter politického vyhlásenia poskytol Spojenému kráľovstvu právne dôvody na to, aby sa nezaoberalo zásadnými časťami jeho obsahu, najmä tými, ktoré sa týkajú zahraničnej a bezpečnostnej politiky, a tieto prvky preto neboli zahrnuté do rokovaní;
Vystupujúci členský štát
16. domnieva sa však, že proces vystúpenia sa na strane Spojeného kráľovstva od začiatku a do konca rokovaní vyznačoval pretrvávajúcou neistotou, čo sa okrem iného prejavilo v časovom odstupe medzi referendom a oznámením o vystúpení podľa článku 50 Zmluvy o EÚ; domnieva sa, že táto neistota mala vplyv na občanov a hospodárske subjekty, najmä na ostrove Írsko; domnieva sa, že vyzdvihovanie hrozby vystúpenia bez dohody ohrozilo vyhliadky na riadené vystúpenie;